**O zi**

*Florianruse*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De plumb mi-e gândul astăzi

Îl las s-atârne-n jos, cât mai în jos -

Verticalitate șifonată

Sufletul un gol mi-e astăzi

O bulă-n trupu-mi bâjbâind făr' de-orizont -

Boloboc debusolat

Doar fum mi-e clipa astăzi

Cenușa-i tot mai neglijabilă -

Fie-i țărâna ușoară!

Mi-e inima dogită astăzi

Rătăcitu-i tact, total lipsit de tact -

"Muzică cacofonică"

Paralizat mi-e visul astăzi

(Prea era zvăpăiat) -

Un tren apărut de niciunde

Subunitar mi-e eul astăzi -

Un mic ceva, cocoțat pe-un infinit interior

(Oare-i improbabil, orice-ai face,-a tinde către zero?)

Absurd mi-e, poate, crezul astăzi

(Măcar m-abțin a-i crede-absurzi pe-acei ce nu-l împărtășesc) -

"Rază" de-ntuneric? Atunci, așa să fie!

O glumă mi-e speranța astăzi -

Are alzheimer‎

(Săraca, cică-ar mai muri și ultima!)

Mi-e parcă, de un timp încoa', același astăzi,

Ani peste ani, banal peste banal -

Linie moartă

Mi-e plictiseala pe avarii astăzi

(De-atâta plâns motoru' i-a calat)

Stau ca prostu'-n drum și-ntreb retoric: o face viața asta?

"Cine știe?" zice-un trecător (băgându-se și el în seamă) -

"Întâi trăiește-o! Și-apoi judecă tu singur la final!"